Title: O temi Područja strategije primjene digitalnih tehnologija
Course: Strateško planiranje primjene digitalne tehnologije > Section: Područja strategije primjene digitalnih tehnologija

- Okviri digitalne zrelosti visokih učilišta
- Poučavanje, učenje i vrednovanje u digitalnom okruženju
- Digitalne kompetencije
- Digitalna kultura
- Digitalni sadržaji
- Infrastruktura i servisi
- Istraživanja u digitalnom okruženju
- Angažman i komunikacija dionika u digitalnom okruženju

LMS: Videolekcija (stranica s umetnutim videom)

Scenarij videa

Scene

Teorijski, tematska cjelina Područja strategije primjene digitalnih tehnologija donosi analize različitih okvira digitalne zrelosti koji na različite načine definiraju područja strategije primjene digitalnih tehnologija. Nadalje, cjelina predstavlja sedam područja strategije primjene digitalnih tehnologija, konkretne primjere primjene digitalnih tehnologija za svako područje iz Hrvatske i svijeta i prikaz trendova u području. Dodatno, prikazuje se veza između područja primjene digitalnih tehnologija i dva okvira digitalne zrelosti za visoko obrazovanje, DigCompOrg i ODZVU (Okvir digitalne zrelosti visokih učilišta, engl. digital maturity framework for higher education institutions, DMFHEI). U praktičnom smislu, polaznici će u parovima izabrati visoko učilište po želji (poželjno vlastito) i samostalno ili uz pomoć odgovornih osoba (član/članovi uprave) napraviti evaluaciju učilišta u svrhu identificiranja digitalne zrelosti učilišta i svakog od sedam područja digitalne zrelosti. Ishodi učenja na razini tematske cjeline su:

- objasniti glavnu ideju relevantnih okvira za procjenu digitalne zrelosti obrazovnih ustanova (2/razumijevanje)
- kategorizirati poslovne procese visokog učilišta u pripadna područja strategije primjene digitalnih tehnologija (4/analiziranje)
- opisati aktualne trendove razvoja visokih učilišta u različitim područjima strategije primjene digitalnih tehnologija (2/razumijevanje)
- procijeniti digitalnu zrelost visokog učilišta (6/vrednovanje).

Za početak, razmislite o pojmu digitalna zrelost visokog učilišta i pokušajte ga definirati svojim riječima.

Nakon što ste to napravili, među ponuđenim izaberite ono pojašnjenje koje najviše odgovara vašim riječima kojima ste opisali pojam. Možda će vam se činiti da neko drugo pojašnjenje od ponuđenih bolje odgovara stvarnom pojašnjenju digitalne zrelosti visokih učilišta, no izaberite upravo ono objašnjenje koje je najbliže onome što ste ga vi na početku definirali.

online polls

Pogledajte videolekciju o područjima strategije primjene digitalnih tehnologija (trajanje 6,1 minuta), saznajte više o digitalnoj zrelosti i o područjima u kojima možemo mjeriti digitalnu zrelost visokih učilišta i tako se upoznajte s temom.

Transkript

Lijep pozdrav! Da bismo napravili dobre strateške planove na razini visokog učilišta, oportuno je fokusirati se na manje dijelove, to jest na područja digitalizacije koje analiziramo zasebno, ali uvijek imajući na umu cjelinu. U ovoj videolekciji upoznat ćemo područja strategije primjene digitalnih tehnologija i različite okvire koji se bave digitalnom zrelošću na način da analiziraju stanje digitalne zrelosti učilišta po područjima. Nakon obrade ove teme moći ćete opisati komponente i područja strategije primjene digitalnih tehnologija te analizirati digitalnu zrelost visokog učilišta na razini svakog područja i na razini učilišta. Jedan je od benefita procjene digitalne zrelosti identifikacija onih područja koja treba poboljšati, što je izvrstan input u proces izrade strategije primjene digitalnih tehnologija. Dosadašnja istraživanja u ovom području rezultirala su postojanjem više od 20 okvira za analizu digitalne zrelosti obrazovnih institucija. Autori tih okvira na različite su načine definirali područja digitalizacije obrazovne institucije. Unutar definiranih područja, autori su na nižoj razini definirali opisnike ili elemente koji opisuju digitalnu zrelost obrazovne institucije. Uz teorijski okvir, neki su autori razvili i pripadajući instrument kojim je razinu digitalne zrelosti moguće izraziti kvantitativno. Većina razvijenih okvira namijenjena je školama. Jedan je od njih i hrvatski okvir razvijen i unutar projekta e-Škole. Kada govorimo o visokom obrazovanju, neki od okvira digitalne zrelosti su HeDiCom, Higher Education Digital Capability Framework, HEInnovative i drugi. Osim njih, koriste se okviri namijenjeni za obrazovanje općenito, a to su OpenEdu te tri okvira razvijena u sklopu inicijativa Europske komisije. Oni su: DigComp namijenjen svim građanima, DigCompEdu namijenjen obrazovnim djelatnicima i DigCompOrg namijenjen obrazovnim institucijama. Ovaj posljednji podržava strateško planiranje digitalnih tehnologija. U različitim okvirima područja strategije primjene digitalnih tehnologija koje ćemo prikazati, sadržajne su zastupljena kao jedno ili više područja okvira. Na vizualnom prikazu vidjet ćete s kojim područjima iz DigCompOrg okvira te Okvira za digitalnu zrelost visokih učilišta razvijenih na Fakultetu organizacije i informatike Sveučilišta u Zagrebu povezujemo navedena područja strategije. Područje Poučavanje, učenje i vrednovanje u digitalnom okruženju obuhvaća način na koji se digitalne tehnologije integriraju u procese poučavanja, učenja i vrednovanja znanja. U kontekstu ovog područja strategija primjene digitalnih tehnologija treba definirati kako se tehnologija koristi za unapređenje nastavnih metoda, individualizaciju učenja i kontinuirano praćenje postignuća. Digitalne kompetencije obuhvaćaju znanja, vještine i stavove potrebne za učinkovito i odgovorno korištenje digitalnih tehnologija. Strategija u ovom području definira ciljeve razvoja digitalnih kompetencija nastavnog i nenastavnog osoblja te studenata. Digitalna kultura odnosi se na vrijednosti, uvjerenja i prakse koje potiču otvorenost, suradnju, inovaciju i odgovornu upotrebu digitalnih tehnologija. Strategija treba oblikovati okruženje koje promiče digitalnu uključenost, etičku upotrebu tehnologije i kulturu dijeljenja znanja. Digitalni sadržaji uključuju obrazovne materijale i resurse u digitalnom obliku, bilo da su proizvedeni unutar institucije, prilagođeni ili preuzeti. Strategija određuje načine razvoja, kuriranja i korištenja digitalnih sadržaja u skladu s pedagoškim ciljevima i standardima pristupačnosti. Područje Infrastruktura i servisi uključuje tehničke resurse i podršku koji omogućuju učinkovitu i sigurnu digitalnu transformaciju. Strategija propisuje standarde i ciljeve za razvoj mrežne infrastrukture, digitalnih platformi, podršku korisnicima, održavanje i sigurnost. Istraživanja u digitalnom okruženju odnose se na poticanje znanstvene djelatnosti korištenjem digitalnih alata, otvorene znanosti i kolaborativnih platformi. Strategija u ovom području definira pristupe otvorenom pristupu podatcima i publikacijama, digitalnim repozitorijima, alatima za analizu podataka i međusobnu suradnju. Područje Angažman i komunikacija dionika u digitalnom okruženju pokriva načine na koje visoko učilište uključuje različite dionike, dakle nastavnike, studente, partnere, zajednicu, putem digitalnih kanala. Strategija treba definirati ciljeve i alate za dvosmjernu komunikaciju, participativno donošenje odluka i jačanje zajednice putem digitalnih platformi. U popratnim materijalima za učenje naći ćete šire opise područja strategije primjene digitalnih tehnologija, a u praktičnom dijelu korištenjem instrumenta za određivanje digitalne zrelosti visokog učilišta, evaluirat ćete digitalnu zrelost učilišta. Možemo zaključiti da različiti okviri za mjerenje digitalne zrelosti visokih učilišta pristupaju mjerenju na slične načine, ali se i međusobno razlikuju. Ipak, poanta je u provođenju analiza na nižim razinama kako bismo vidjeli efekte na višim i najvišoj. Misli globalno, djeluj lokalno!

Sada, kada ste naučili da se visoko učilište može digitalno transformirati u cjelini, izradom i provedbom strategije koja se odnosi na sva područja odjednom, odnosno da se strateškim planovima može digitalno transformirati svako područje zasebno, razmislite kakvo je stanje po pitanju strateškog planiranja digitalne transformacije u vašoj ustanovi.

online polls

Nakon što ste se upoznali sa sadržajem teme putem videolekcije, svoje znanje proširite analizom knjige Područja strategije primjene digitalnih tehnologija. Rezultate praktičnog rada (analize digitalne zrelosti odabranog visokog učilišta) predajete u sustav kao i dokumentirate u 2. radnom listu u Excel datoteci (u kojoj radite cjelokupni projekt na e-tečaju), a na sinkronoj nastavi ćete raspravljati o njima.