Title: O temi Digitalna transformacija
Course: Strateško planiranje primjene digitalne tehnologije > Section: Digitalna transformacija

Video donosi objašnjenja osnovnih koncepata vezanih za digitalnu transformaciju visokih učilišta.

LMS: Videolekcija (stranica s umetnutim videom)

Scenarij videa

Scene

Tema Digitalna transformacija u teorijskom smislu donosi osnovne teorijske postavke vezane za digitalnu transformaciju, što uključuje njezine karakteristike, odrednice zrelosti, tipove digitalnih promjena i ulogu različitih dionika u procesu digitalne transformacije visokih učilišta. U praktičnom smislu, unutar ove cjeline polaznici trebaju izabrati i prema zadanim kriterijima analizirati primjere poslovnih procesa koji predstavljaju primjere primjene digitalnih tehnologija. Ishodi učenja na razini tematske cjeline su:

- objasniti pojam digitalne transformacije i razlikovati ga od digitalizacije i automatizacije (2/razumijevanje)
- opisati ključne karakteristike digitalne transformacije u kontekstu obrazovanja (2/razumijevanje)
- opisati dimenzije digitalne zrelosti obrazovne ustanove (2/razumijevanje)
- razlikovati uloge različitih dionika u procesu digitalne transformacije (4/analiziranje)
- objasniti važnost digitalne kulture i infrastrukture u transformacijskim procesima (2/razumijevanje).

Na početku analize ove teme, odgovorite na sljedeće pitanje:

online polls

Kako biste se upoznali sa sadržajem teme i mogli bolje razumjeti ključne pojmove iz pitanja, pogledajte videolekciju o ključnim konceptima digitalne transformacije visokih učilišta (trajanje 6 minuta).

Transkript

Dobro došli u videolekciju o digitalnoj transformaciji. U današnjem kompleksnom i ubrzano promjenjivom svijetu, digitalne tehnologije više nisu samo podrška poslovanju – one ga oblikuju. Isto vrijedi i za obrazovanje. U ovom videu naučit ćete: što je digitalna transformacija i po čemu se razlikuje od digitalizacije i automatizacije, koji su ključni elementi zrelosti za digitalnu transformaciju, koje promjene digitalna transformacija donosi te kako se te promjene očituju u visokom obrazovanju. Digitalna transformacija je duboka, strateška promjena organizacije potaknuta digitalnim tehnologijama. Prema definiciji Europske komisije, riječ je o integraciji digitalne tehnologije u sve aspekte poslovanja, koja mijenja način na koji organizacija stvara vrijednost. Za razliku od digitalizacije, koja se odnosi na pretvaranje analognog sadržaja u digitalni oblik, ili automatizacije, koja optimizira postojeće procese, digitalna transformacija uključuje redizajn poslovnih modela kulture i organizacijske strukture. U kontekstu visokog obrazovanja, digitalna transformacija podrazumijeva temeljnu promjenu načina na koji se znanje prenosi, razvija i vrednuje. Prva ključna karakteristika transformacije je sveobuhvatnost. Transformacija zahvaća cijelu organizaciju, povezuje procese, alate i ljude u fleksibilnu, digitalno osviještenu cjelinu. Drugo, digitalna transformacija vođena je korisnicima. Cilj je stvoriti bolje, brže i personaliziranije iskustvo za one kojima organizacija služi – bilo da su to studenti, zaposlenici ili građani. Važna je i agilnost. Transformirane organizacije brzo se prilagođavaju promjenama. Ne čekaju savršena rješenja, već uče u hodu i stalno testiraju nova rješenja. Organizacijska kultura igra ključnu ulogu. Bez spremnosti na suradnju, inovaciju i promjenu, digitalna transformacija ostaje samo ideja na papiru. Tu je i podatkovna osviještenost. Organizacije koje znaju primijeniti podatke za donošenje odluka mogu brže reagirati, učinkovitije planirati i pružati veću vrijednost. I naravno – tehnologija. Umjetna inteligencija, oblaci, digitalni alati... Oni su moćni, ali samo ako se njima strateški koristimo. Digitalna transformacija nije projekt koji završava. To je stalan proces prilagodbe, učenja i rasta. Odrednicama zrelosti za digitalnu transformaciju smatramo različite elemente koji upućuju na digitalnu zrelost visokog učilišta. Zrelost za digitalnu transformaciju može se ocjenjivati u nekoliko dimenzija. Prema okviru DigCompOrg i drugim relevantnim modelima, te dimenzije uključuju: viziju i vodstvo, digitalne kompetencije nastavnika i studenata, pedagoške pristupe u digitalnom okruženju, digitalnu infrastrukturu, upravljanje podatcima i analizom te organizacijsku kulturu i spremnost na promjenu. Institucije koje imaju razvijene ove elemente lakše usvajaju nove tehnologije i održivo ih integriraju u svoje djelovanje. Nije neuobičajeno da visoka učilišta i sveučilišta odrednice za vlastitu digitalnu transformaciju definiraju tako da uzimaju u obzir DigCompOrg okvir, čije dimenzije pretvaraju u odrednice ovisno o vlastitim pogledima na digitalnu transformaciju učilišta. Transformacija također uključuje različite tipove digitalnih promjena. Transformacija ide u koracima. Često počinje digitalizacijom postojećih sadržaja i procesa, poput prelaska s papirnatih dokumenata na digitalne baze podataka ili uvođenje online platformi za nastavu. Sljedeći korak je optimizacija. Kada se procesi osmišljavaju kako bi u digitalnom okruženju bili učinkovitiji, kao što je uvođenje elektroničkih indeksa ili online prijava ispita. Sljedeća razina je inovacija. Stvaranje potpuno novih pristupa poučavanju, istraživanju i suradnji koje bez digitalne tehnologije ne bi bile moguće, primjerice, uvođenje sustava za praćenje napredovanja studenata ili primjenu umjetne inteligencije u učenju. Najveće promjene su disruptivne, kada se, primjerice, prelazi na potpuno fleksibilne studijske programe ili kada se razvijaju masivni otvoreni online tečajevi. Kada govorimo o karakteristikama digitalne transformacije u visokom obrazovanju, važno je navesti što ona donosi visokom učilištu, a što zahtijeva. U visokom obrazovanju, digitalna transformacija donosi: personalizirano učenje putem analitike i adaptivnih sustava, hibridnih i fleksibilnih modela poučavanja, digitalnih alata za vrednovanje, uključuje automatizirane testove i peer review te povećanu dostupnost resursa i suradnju putem digitalnih platformi. S druge strane, digitalna transformacija zahtijeva: profesionalni razvoj nastavnog kadra, ulaganje u infrastrukturu i razvoj strategija koje uključuju sve dionike, od uprave do studenata. Zaključno, digitalna transformacija nije samo tehnički izazov i jednokratni projekt. Ona je prilika da visoka učilišta redefiniraju svoju ulogu u društvu, unaprijede kvalitetu obrazovanja i bolje odgovore na potrebe sadašnjih i budućih generacija studenata, a to je kontinuirani proces. Ključ uspjeha leži u tome da promjena ne bude samo tehnološka, nego i ljudska – u načinu na koji učimo, radimo i surađujemo. Nadam se da vam je ovaj video približio pojam digitalne transformacije i potaknuo vas da razmislite što ona znači za vaše profesionalno okruženje.

Nakon što ste pogledali videolekciju, odgovorite na sljedeće pitanje:

online polls

Nakon upoznavanja s temom i promišljanja o oblicima uključenja digitalnih tehnologija u svakodnevno poslovanje, vrijeme je za dublju analizu. Unutar knjige Digitalna transformacija u visokom obrazovanju – osnove i perspektive upoznat ćete se detaljnije s ovom temom, dok ćete unutar foruma Analiza primjene digitalnih tehnologija za odabrano visoko učilište raspravljati o različitim primjerima primjene digitalnih tehnologija na visokim učilištima (primjere ćete dokumentirati i u 1. radnom listu pripremljenog Excela za odradbu projekta). Završno, svoje znanje o temi provjerite u testu.