Title: O e-tečaju
Course: Strateško planiranje primjene digitalne tehnologije > Section: Dobro došli!

Informacije o e-tečaju

Transkript

Svijet obrazovanja mijenja se brže nego ikada. Jeste li spremni iskoristiti puni potencijal digitalne tehnologije? Digitalna transformacija ne podrazumijeva samo tehnologiju – to je promjena načina na koji učimo, radimo i stvaramo vrijednost. U našem e-tečaju naučit ćete kako od vizije i ideje izgraditi jasnu, provedivu strategiju. Proći ćete cijeli proces – od analize sadašnjeg stanja preko definiranja ciljeva do izrade akcijskih planova koji funkcioniraju. Naučit ćete prepoznati područja digitalizacije koja trebaju promjenu, razvijati digitalne kompetencije i graditi digitalnu kulturu. Pokazat ćemo vam kako strategiju pretvoriti u akciju, pratiti rezultate i stalno se prilagođavati promjenama. Upoznat ćete agilne metode koje donose brze i pametne odluke u obrazovanju. Ovo nije tečaj o teoriji – ovo je vodič za stvarne promjene na vašem visokom učilištu. Pridružite nam se i naučite kako strateški planirati primjenu digitalne tehnologije i ostvariti misiju svojeg učilišta.

E-tečaj pruža pregled ključnih pojmova digitalne transformacije u visokom obrazovanju i uvodi polaznike u procese strateškog planiranja primjene digitalnih tehnologija. Sudionici će upoznati svrhu, ciljeve i faze strateškog planiranja i analizirati komponente uspješne digitalne strategije. U praktičnim aktivnostima naučit će primijeniti metode i tehnike definiranja strateških elemenata, osmisliti vlastitu strategiju i izraditi akcijski plan za njezinu provedbu u okruženju visokog učilišta.

Polaznici

- zaposlenici visokih učilišta na radnim mjestima u nastavi i znanosti
- zaposlenici visokih učilišta na vodećim pozicijama
- u širem smislu, polaznici ovog e-tečaja mogu biti i zaposlenici drugih ustanova u sustavu znanosti i visokog obrazovanja (npr. zaposlenici Srca, CARNET-a) kao i drugi relevantni dionici u sustavu znanosti i visokog obrazovanja (npr. zaposlenici nekih agencija, ministarstava i drugih organizacija koje su na neki način povezane s visokim obrazovanjem)

Popis tema koje su obuhvaćene e-tečajem:

1. Digitalna transformacija
Definicija, opis i karakteristike. Odrednice zrelosti za digitalnu transformaciju. Digitalne promjene i tipovi unaprjeđenja procesa. Karakteristike digitalne transformacije u visokom obrazovanju.
2. Područja strategije primjene digitalnih tehnologija
Okviri digitalne zrelosti visokih učilišta. Poučavanje, učenje i vrednovanje u digitalnom okruženju. Digitalne kompetencije. Digitalna kultura. Digitalni sadržaji. Infrastruktura i servisi. Istraživanja u digitalnom okruženju. Angažman i komunikacija dionika u digitalnom okruženju.
3. Strateško planiranje
Definicija i karakteristike strateškog planiranja. Cilj strateškog planiranja. Definicija i komponente strategije. Slijedni tok strateškog planiranja. Faze u procesu strateškog planiranja. Formiranje timova za izradu strategija.
4. Metodologija izrade strategije primjene digitalnih tehnologija
Kontinuum strateškog upravljanja primjenom digitalne tehnologije. Metodologija definiranja elemenata strategije: misija, temeljne vrijednosti, vizija, strateške inicijative, strateški ciljevi. Metode i tehnike za analizu situacije, formuliranje strategije, primjenu strategije i strateško upravljanje. Karakteristike misije i njezina formulacija. Karakteristike vizije i njezina formulacija. Definiranje temeljnih vrijednosti i strateških inicijativa. SMART okvir za određivanje ciljeva.
5. Akcijski plan primjene digitalnih tehnologija
Operacionalizacija strateških ciljeva. Određivanje aktivnosti kojima će se strateški ciljevi ostvariti. Mehanizmi praćenja razine ostvarenja ciljeva. Rokovi realizacije aktivnosti. Određivanje nositelja aktivnosti za ostvarenje pojedinog cilja. Alociranje ili predviđanje resursa potrebnih za ostvarenje aktivnosti.
6. Agilnost u strateškom planiranju
Karakteristike agilnog planiranja. Agilni menadžment. Agilnost u organizaciji. Agilna paradigma u obrazovanju uz reagiranje na promjene na inovativan i kreativan način.

Ciljevi e-tečaja odnose se na ostvarenje sljedećih ishoda učenja:

- opisati svrhu i karakteristike digitalne transformacije na visokom učilištu
- objasniti cilj, karakteristike i faze strateškog planiranja
- analizirati komponente i područja strategije primjene digitalnih tehnologija
- primijeniti metode i tehnike za definiranje elemenata strategije primjene digitalnih tehnologija
- osmisliti strategiju primjene digitalnih tehnologija
- kreirati akcijski plan primjene digitalnih tehnologija.

Broj ECTS bodova: 3

Očekivano opterećenje polaznika za aktivnosti u ovom e-tečaju je ukupno 75 sati, što po cjelinama uključuje sljedeće:

- Uvod u e-tečaj: 10 min
- Digitalna transformacija: 5 h
- Područje primjene digitalnih tehnologija: 10 h
- Strateško planiranje: 10 h
- Metodologija izrade strategija primjene digitalnih tehnologija: 19 h
- Akcijski plan primjene digitalnih tehnologija: 21 h
- Agilnost u strateškom planiranju i završno vrednovanje izrađenih strategija i završnih planova: 10 h

Maksimalan broj polaznika: 20

Način izvođenja: Online

Autor: Prof. Dr. Nikola Kadoić