Title: Upute za polaznike e-tečaja Strateško planiranje primjene digitalne tehnologije u svrhu digitalne transformacije visokog obrazovanja
Course: Strateško planiranje primjene digitalne tehnologije > Section: Dobro došli!

Općenite informacije o e-tečaju

E-tečaj Strateško planiranje primjene digitalne tehnologije pruža temeljito razumijevanje digitalne transformacije u visokom obrazovanju i uči polaznike kako osmisliti i planirati primjenu digitalnih tehnologija na strateškoj razini. Analizom područja primjene, metodologijom izrade strategije i izradom akcijskog plana polaznici razvijaju vlastitu strategiju primjene digitalnih tehnologija i pripadni akcijski plan. Poseban naglasak stavlja se na agilne pristupe strateškom planiranju kako bi se odgovorilo na brze promjene u implementaciji akcijskog plana, pogotovo u situacijama dok ostvarenje strategije ne slijedi plan.

Broj ECTS bodova: 3

Polaznici

- zaposlenici visokih učilišta na radnim mjestima u nastavi i znanosti
- zaposlenici visokih učilišta na vodećim pozicijama
- u širem smislu, polaznici ovog tečaja mogu biti i zaposlenici drugih ustanova u sustavu znanosti i visokog obrazovanja (npr. zaposlenici Srca, CARNET-a) kao i drugi relevantni dionici u sustavu znanosti i visokog obrazovanja (npr. zaposlenici nekih agencija, ministarstava i drugih organizacija koje su na neki način povezane s visokim obrazovanjem)

Ishodi učenja e-tečaja

- opisati svrhu i karakteristike digitalne transformacije na visokom učilištu
- objasniti cilj, karakteristike i faze strateškog planiranja
- analizirati komponente i područja strategije primjene digitalnih tehnologija
- primijeniti metode i tehnike za definiranje elemenata strategije primjene digitalnih tehnologija
- osmisliti strategiju primjene digitalnih tehnologija
- kreirati akcijski plan primjene digitalnih tehnologija

Način rada

Ovaj mentorirani e-tečaj sadrži šest dijelova koji se slijedno nadovezuju jedan nakon drugoga u teorijskom i praktičnom smislu odradbom timskih zadataka tijekom provedbe e-tečaja.

Neki zadatci u tečaju zamišljeni su da se odrađuju isključivo samostalno, a kod nekih je moguće raditi samostalno ili u paru. Kod zadataka kod kojih je moguće birati način rada (samostalno ili u paru), preporučuje se rad u paru tijekom cijelog e-tečaja. Poželjno je da se praktični dio radi s istom osobom u paru tijekom cijelog tečaja. Suradnja s ostalim polaznicima bit će moguća u planiranim aktivnostima (rasprava i vršnjačko procjenjivanje).

Praktični zadatak se odrađuje u pripremljenoj Excel datoteci koja sadrži precizne upute za svaki od šest zadataka. Dijelovi te datoteke su povezani formulama kako bi se optimizirao rad na praktičnim zadatcima. Dodatno, kako statistika o strateškom planiranju upućuje na velike probleme u primjeni i praćenju primjene kreiranih strategija, Excel predlošci sadrže implementacije automatskog praćenja izvršenja strategije kako bi polaznici na vlastitom projektnom zadatku osvijestili važnost praćenja primjene akcijskog plana (a time i strategije) i zaključili da to ne mora biti zahtjevan zadatak, a da može donijeti velike koristi i pospješiti primjenu strategije. Detaljni vremenski plan rada na temama diseminirat će instruktor tijekom provedbe tečaja.

Struktura e-tečaja

E-tečaj se sastoji od šest tematskih cjelina. Sljedeća tablica pokazuje u kojem postotku svaka od šest tema pridonosi pojedinom ishodu učenja.

 | Opisati svrhu i karakteristike digitalne transformacije (10) | Objasniti cilj, karakteristike i faze strateškog planiranja (10) | Analizirati komponente i područja strategije primjene digitalnih tehnologija (10) | Primijeniti metode i tehnike za definiranje elemenata strategije primjene digitalnih tehnologija (10) | Osmisliti strategiju primjene digitalnih tehnologija (30) | Kreirati akcijski plan primjene digitalnih tehnologija (30)
Digitalna transformacija | 60 % | 10 % |  |  |  |
Područja strategije primjene digitalnih tehnologija | 10 % | 10 % | 70 % | 10 % | 5 % |
Strateško planiranje | 20 % | 60 % |  | 10 % | 5 % |
Metodologija izrade strategije primjene digitalnih tehnologija |  |  | 10 % | 60 % | 30 % | 10 %
Akcijski plan primjene digitalnih tehnologija |  | 10 % | 10 % | 10 % | 10 % | 40 %
Agilnost u strateškom planiranju i završno vrednovanje izrađenih strategija i akcijskih planova | 10 % | 10 % | 10 % | 10 % | 50 % | 50 %

Struktura e-tečaja:

1. Tematska cjelina Digitalna transformacija
  - U teorijskom smislu, ova cjelina donosi osnovne teorijske postavke vezane za digitalnu transformaciju, što uključuje njezine karakteristike, odrednice zrelosti, tipove digitalnih promjena i ulogu različitih dionika u procesu digitalne transformacije visokih učilišta.
  - U praktičnom smislu, unutar ove cjeline polaznici trebaju izabrati i prema zadanim kriterijima analizirati primjere poslovnih procesa koji predstavljaju primjere primjene digitalnih tehnologija.
2. Tematska cjelina Područja strategije primjene digitalnih tehnologija
  - Teorijski, ova cjelina donosi analize različitih okvira digitalne zrelosti koji na različite načine definiraju područja strategije primjene digitalnih tehnologija. Nadalje, cjelina predstavlja sedam područja strategije primjene digitalnih tehnologija, konkretne primjere primjene digitalnih tehnologija za svako područje iz Hrvatske i svijeta i prikaz trendova u području. Dodatno, prikazuje se veza između područja primjene digitalnih tehnologija i dva okvira digitalne zrelosti za visoko obrazovanje, DigCompOrg i ODZVU (Okvir digitalne zrelosti visokih učilišta, engl. digital maturity framework for higher education institutions, DMFHEI).
  - U praktičnom smislu, polaznici će u parovima izabrati visoko učilište po želji (poželjno vlastito) i  samostalno ili uz pomoć odgovornih osoba (član/članovi) uprave napraviti evaluaciju učilišta u svrhu identificiranja digitalne zrelosti učilišta i svakog od sedam područja digitalne zrelosti.
3. Tematska cjelina Strateško planiranje
  - U ovoj cjelini teorijski pregled donosi definiciju strateškog planiranja i njegove karakteristike, komponente strategije, poželjne prakse u pogledu formiranja timova za izradu strategija, strukturu plana strateškog planiranja i statistiku o uspješnosti strateškog planiranja.
  - U praktičnom dijelu polaznici izrađuju plan za izradu trogodišnje strategije razvoja odabranog visokog učilišta za jedno od područja strategije primjene digitalnih tehnologija. Poželjno je da to područje bude ono koje je najmanje zrelo na temelju analiza provedenih u zadatku prethodne tematske cjeline.
4. Tematska cjelina Metodologija izrade strategije primjene digitalnih tehnologija
  - Teorijski dio ove cjeline donosi detaljniji pregled metoda za izradu strategije od analize dosadašnjih stanja, pa sve do definicije strateških ciljeva. Osim toga, prezentirane su misije, vizije, temeljne vrijednosti, strateške inicijative i strateški ciljevi četiri hrvatska i četiri strana visoka učilišta.
  - U praktičnom dijelu, polaznici će za odabrano visoko učilište analizirati postojeće strateške planove, analizirati sadašnje stanje područja primjene digitalnih tehnologija odabranog u zadatku prethodne tematske cjeline i za to područje kreirati strategiju (viziju, misiju, vrijednosti i tri strateška cilja).
5. Tematska cjelina Akcijski plan primjene digitalnih tehnologija
  - U teorijskom dijelu, tema donosi pregled različitih pristupa za operacionalizaciju strateških ciljeva (razbijanje u konkretne aktivnosti i operativne ciljeve). Nadalje, pojašnjavaju se i demonstriraju koraci operacionalizacije strateških ciljeva pojednostavljenim uravnoteženim sustavom bodovnih tablica (engl. balanced scorecard, BSC).
  - U praktičnom smislu, za strategiju kreiranu u zadatku prethodne tematske cjeline potrebno je kreirati akcijski plan.
6. Tematska cjelina Agilnost u strateškom planiranju
  - Teorijski pregled donosi karakteristike agilnog menadžmenta i ulogu agilnosti prilikom praćenja provedbe akcijskog plana.
  - U praktičnom smislu, polaznici simuliraju provedbu akcijskog plana upotrebom predloška za dnevnik aktivnosti u implementaciji strategije. Nakon unosa po nekoliko odrađenih aktivnosti u dnevnik aktivnosti, polaznici će moći simulirati napredak ostvarenja operativnih i strateških ciljeva u kvartalima. Polaznici će u simulaciji moći utvrditi ostvaruju li im se operativni ciljevi kako je zamišljeno ili je potrebno donijeti odgovarajuće odluke i tako na konkretnom primjeru vidjeti ulogu agilnosti u strateškom upravljanju.

Slika: Prikaz sumativnog vrednovanja

Tehničke informacije o sustavu u kojem se e-tečaj održava

Ovaj e-tečaj implementiran je na sustavu Loomen u čijoj je podlozi open-source sustav Moodle. Početna stranica e-tečaja organizirana je u skladu sa strukturom e-tečaja, pri čemu poveznice na početnoj stranici vode prema aktivnostima i resursima u skladu s dizajnom e-tečaja.

E-tečaju se može pristupiti s računala spojenog na internetsku vezu, zatim s pametnog telefona i s tableta. E-tečaj se uredno otvara u svim popularnim internetskim preglednicima (Firefox, Opera, Chrome, Edge…). E-tečaj je dostupan i putem mobilne aplikacije koja ne radi uvijek optimalno.

Brža navigacija tečajem moguća je upotrebom izbornika s lijeve strane, dok je s desne strane moguće pratiti nadolazeće aktivnosti, istaknute obavijesti i napredak u tečaju.

Sustav Loomen je intuitivan, a u slučaju poteškoća s korištenjem, potrebno je javiti se instruktoru.

Minimalni tehnički preduvjeti za pohađanje e-tečaja

Vrste sadržaja na e-tečaju

- Edukacijski multimedijski (pretežito tekstualni) materijali (npr. lekcije i stranice) dostupni su putem sustava Loomen otvaranjem izravno u internetskom pregledniku, a moguće je i preuzimanje svih materijala u PDF formatu. Iz toga razloga, korisnik treba imati instaliran PDF čitač. Ako se upotrebljava npr. Firefox ili Chrome, onda PDF čitač nije potreban jer je PDF moguće otvoriti i u internetskom pregledniku.
- Videolekcije se izvorno nalaze na CARNET-ovu multimedijskom portalu Meduza, a integrirane su u stranice na Loomenu pa im je moguće pristupiti ne napuštajući sustav Loomen. Za gledanje videolekcija potrebna je internetska veza od minimalno 2Mbit/s. Osim toga, potrebno je koristiti se slušalicama ili zvučnikom.
- Praktični dio zadatka odrađuje se u tabličnom kalkulatoru i potrebno je da polaznik ima instaliran odgovarajući alat, preporučeno MS Excel.
- Aktivnosti vrednovanja u e-tečaju podržane su odgovarajućim funkcionalnostima sustava Loomen i drugi tehnički preduvjeti nisu potrebni. Testovi se u potpunosti otvaraju u internetskom pregledniku i drugi tehnički preduvjeti nisu potrebni.
- Sinkrone aktivnosti na predmetu odvijaju se s pomoću platforme Big Blue Button koja je integrirana u sustav Loomen, a tehnički preduvjeti za sudjelovanje u sinkronim aktivnostima uključuju mikrofon, slušalice i internetsku brzinu (poželjno 5Mbit/s i više).

Obveze polaznika

Preporučuje se polaznicima sudjelovanje u što većem broju aktivnosti: pregleda i analiza videolekcija i edukacijskih materijala, praktičnim aktivnostima i ostalom. Tijekom implementacije e-tečaja moguće je skupljati bodove, do 50. Sljedeća tablica donosi popis obveznih aktivnosti na e-tečaju po temama, načinima izvedbe i moguće ostvarenim bodovima. Kod nekih aktivnosti kod bodova stoji *. Tu se radi o ocjenskoj aktivnosti, no (svi) bodovi ne dodjeljuju se odmah, nego na kraju tečaja (ulaze u bodove označene s **). Tečaj se smatra položenim ako je ukupno ostvareno barem 25 bodova uz ostvarenje najmanje trećine bodova po svim aktivnostima koje se boduju.

Tema | Obvezna aktivnost ili aktivnost za bodove | Samostalno/u paru | Bodovi
Digitalna transformacija | Analiza primjera primjene digitalnih tehnologija (Forum i 1. radni list) Test | S/P S | 0 3
Područja strategije primjene digitalnih tehnologija | Analiza digitalne zrelosti odabranog visokog učilišta na razini učilišta i na razini sedam područja primjene digitalnih tehnologija (2. radni list) Sudjelovanje u sinkronoj aktivnosti vezanoj za analizu digitalne zrelosti visokih učilišta (BBB) | S/P S/P | 3 0
Strateško planiranje | Zašto neke strategije ne uspijevaju? (Forum) Rasprava o čimbenicima uspjeha i neuspjeha strategija i strateškog planiranja (Forum) Izrada plana strateškog planiranja (3. radni list) | S/P S S/P | 0 1 2*
Metodologija izrade strategije primjene digitalnih tehnologija | Analiza misije, vizije, temeljnih vrijednosti i strateških ciljeva za jedno domaće i jedno strano visoko učilište (Forum) Rasprava o primjerima strateških elemenata (Forum) Izrada strategije za odabrano visoko učilište i odabrano područje primjene digitalnih tehnologija (i sudjelovanje u obveznim konzultacijama) (4. radni list) | S S S/P | 2 1 0*
Akcijski plan primjene digitalnih tehnologija | Kreiranje akcijskog plana za odabrano visoko učilište i odabrano područje primjene digitalnih tehnologija (5. radni list) Test | S/P S | 0* 3
Agilnost u strateškom planiranju i završno vrednovanje izrađenih strategija i akcijskih planova | Test Mjerenje ostvarenja akcijskog plana (6. radni list) Prezentacije rješenja | S S/P S/P | 5 0* 30**
 | Ukupno |  | 50

Informacije za kontakt

Za sva sadržajna pitanja i pitanja vezana za pohađanje e-tečaja javite se svojem instruktoru.
Za tehnička pitanja obratite se na adresu elektroničke pošte x@carnet.hr ili na telefon 01 xxxxxxx.

Pravila ponašanja na tečaju

Da bismo kvalitetnije surađivali, definirali smo određena pravila ponašanja na tečaju.

1. Poštujte druge sudionike kao da su s vama u istoj prostoriji. U komunikaciji njegujte kulturu uvažavanja i konstruktivnog dijaloga. Iza svakog korisničkog imena stoji stvarna osoba – ljubaznost i empatija ključ su pozitivnog okruženja za učenje.
2. Upotrebljavajte profesionalan i jasan jezik. Nastojte pisati gramatički ispravno, izbjegavajte upotrebu velikih slova (koja se mogu tumačiti kao vikanje) i trudite se jasno izraziti misli. Neprimjerene ili uvredljive poruke nisu prihvatljive.
3. Usmjerite se na temu i budite sažeti. Vaši komentari, odgovori i poruke trebaju biti povezani s temom i strukturirani tako da budu razumljivi drugima. Pomažete i sebi i kolegama kada se izražavate jasno i fokusirano.
4. Sudjelujte aktivno i pravodobno. Vaša aktivnost pridonosi kvaliteti zajedničkog učenja. Nastojte redovito provjeravati obavijesti, odgovarati na zadatke u zadanim rokovima i uključivati se u rasprave.
5. Čuvajte privatnost i povjerljivost informacija. Ne dijelite osobne podatke drugih sudionika bez njihova izričitog pristanka. Također, budite oprezni prilikom dijeljenja vlastitih podataka u javnim prostorima tečaja.
6. Ne objavljujte promotivne sadržaje ili neželjene poruke. Tečaj nije mjesto za oglašavanje, slanje lančanih poruka ili političke poruke. Fokus treba biti na sadržaju tečaja i međusobnom učenju.
7. Izražavajte neslaganje na konstruktivan način. Kritiku usmjerite prema sadržaju ili ideji, a ne prema osobi. Ako se ne slažete, argumentirajte svoje mišljenje uz poštovanje prema različitim stavovima.
8. Komunicirajte primjerenim kanalima. Za tehnička i organizacijska pitanja koristite se predviđenim forumima ili kontaktirajte mentore e‑tečaja putem službenih kanala. Neformalna komunikacija dobrodošla je u za to predviđenim prostorima, uz poštovanje osnovnih pravila pristojnosti.
9. Pripremite se za sudjelovanje u virtualnim susretima. Kako tečaj uključuje videosusrete, preporučuje se upotreba kamere (kad je moguće), boravak u tihom okruženju i uključivanje samo kada imate komentar ili pitanje. Poštujte vrijeme drugih i ne ometajte tijek rada.
10. Postupajte u skladu s etičkim i pravnim normama. Poštujte autorska prava, pravilnike ustanove i važeće zakone. Neovlašteno korištenje sadržajem, plagiranje ili dijeljenje povjerljivih informacija nije dopušteno.

Ovaj e-tečaj omogućen je za upotrebu pod licencijom Creative Commons Autorstvo-Nekomercijalno-Dijeli pod istim uvjetima 4.0 međunarodna. Prilikom korištenja djelom predlažemo označiti autorstvo djela na sljedeći način:

Kadoić N. (2025) Strateško planiranje primjene digitalnih tehnologija. 1. izdanje CARNET-ova e-tečaja.

Zašto ova pravila? Cilj je osigurati kvalitetno, uključivo i profesionalno okruženje za učenje u kojem se svi osjećaju ugodno.
Što ako se pravila prekrše? U slučaju nepridržavanja, voditelji tečaja mogu vas upozoriti, a u ozbiljnijim situacijama poduzeti daljnje korake u skladu s pravilnikom ustanove.
Tko je odgovoran? Svi sudionici tečaja dijele odgovornost za održavanje pozitivne i profesionalne atmosfere.

Literatura

Kod svake teme nalazi se pripadajući popis literature upotrijebljen u pripremi tečaja, pa ovisno o preciznijem interesu o nekoj temi, oportuno je konzultirati literaturu vezanu za tekst od interesa.